google/wiki40b huggingface dataset:
Mano Menezes

Luiz Antônio Venker de Menezes (enam tuntud kui Mano Menezes; sündinud 11. juunil 1962 Passo do Sobrados) on Brasiilia jalgpallitreener.
Ta alustas treenerina tööd 1990. aastatel.
2004. aastal jõudis ta Rio Grande do Suli osariigi väikeklubiga Clube 15 de Novembro Brasiilia karikavõistluste poolfinaali, alistades teel sinna muuhulgas Brasiilia kõrgliiga klubi Vasco da Gama.
Aastatel 2005–2007 oli ta Grêmio peatreener. Esimesel hooajal viis ta Grêmio esiliigast tagasi Brasiilia kõrgliigasse. 2007. aastal jõudis ta klubiga Lõuna-Ameerika klubide sarja Copa Libertadorese finaali, kus kaotati Argentina klubile Boca Juniors.
Aastatel 2008–2010 oli ta Corinthianse peatreener. Tal õnnestus sarnaselt Grêmioga esimesel hooajal Corinthianse tagasi Brasiilia kõrgliigasse viia. 2009. aastal võitis ta Corinthiansega Brasiilia karikavõistlused.
2010. aasta juulis määrati ta Brasiilia jalgpallikoondise peatreeneriks. 2011. aasta Copa Américal langes ta Brasiiliaga välja veerandfinaalis, kui penaltiseerias kaotati Paraguayle. 2012. aasta suveolümpiamängudel oli Menezes Brasiilia olümpiakoondise peatreener. Kuigi Brasiilia võitis teel finaali kõik mängud, kaotati finaalis Mehhikole.
Hiljem on ta olnud Brasiilia kõrgliiga klubi Flamengo, taas Corinthianse ja Hiina kõrgliiga klubi Shandong Luneng Taishani peatreener.
2016. aasta juulis määrati ta Brasiilia klubi Cruzeiro peatreeneriks. Ta oli olnud Cruzeiro peatreener ka eelmise hooaja teises pooles, kui tõstis klubi Brasiilia kõrgliigas 16. kohalt kaheksandaks. 2016. aastal paiknes Cruzeiro Brasiilia liigas 19. kohal, kuid taas õnnestus Menezesil klubi väljalangemistsoonist välja viia ja hooaeg lõpetada 12. kohaga. Aastatel 2017 ja 2018 võitis ta Cruzeiroga Brasiilia karikavõistlused. Ta astus Cruzeiro peatreeneri kohalt tagasi 2019. aasta augustis pärast kaotust karikavõistluste poolfinaalis Internacionalile. Cruzeiro oli selleks ajaks võitnud kolme kuu jooksul viimasest 19 mängust vaid ühe ja ei olnud löönud väravat koguni kaheksas viimases mängus järjest.
2019. aasta septembris sai ta pärast Luiz Felipe Scolari vallandamist valitseva Brasiilia meisterklubi Palmeirase peatreeneriks.
Lauri Hirvesaar

Lauri Hirvesaar (sündinud 3. mail 1986 Eestis) on eesti toote- ja tööstusdisainer.
Ageeda Paavel

Ageeda-Andrea Paavel (sündinud 15. augustil 1930) on eestlane, kes lasi koos kooliõe Aili Jürgensoniga 8. mail 1946 õhku Tõnismäel asunud Tallinna vallutamisel langenud punaarmeelastele pühendatud ajutise puust monumendi. Koolitüdrukud tabati ja saadeti karistuseks aastateks Nõukogude vangilaagrisse Siberis. 21. septembril 1947 avati samas pronkssõdurina tuntud monument.
Ajaloolase Peeter Kaasiku koostatud ajaloolises õiendis on sündmust kirjeldatud järgmiselt: "Monumendisõjast ei jäänud kõrvale ka Tõnismäe "Vabastajate väljak". Ööl vastu 8. maid 1946 lasid koolitüdrukud Ageeda Paavel ja Aili Jürgenson õhku esialgse puust ausamba. Ageeda Paavel kirjeldab sündmusi järgmiselt: "/.../ Meie armsad ausambad hakkasid üksteise järel kaduma. Kuidagi pidi neile tagasi tegema ja valik langes Tõnismäel asuvale nn vabastajate ausambale. See asus praeguse pronksmehe platsil kirikupoolses servas. See oli umbes meetrikõrgune puust tüvipüramiid, mille paksust oli vast paarkümmend sentimeetrit, ilmetut sinist värvi, tipus plekist punane viisnurk. /.../ Lõhkeaine ja õpetuse saime Juhanilt (Juhan Kuusk). Ega seal midagi keerukat polnudki. Tähtis oli, et süütenöör oleks meid päästvaks jooksuks piisavalt pikk. Oligi. Paugu materjalid panime paika koos Ailiga, toetajaid meil ei olnud. Meile tegi asja kergemaks see, et valvemiilits flirtis eemal oma tüdrukuga ja ei märganud
meid. Kuigi too tüdruk meie rühma ei kuulunud, võeti temagi hiljem kinni. /.../ Tolleaegsed ajalehed sellest muidugi midagi ei kirjutanud ja kiiresti suudeti vastu "võidupüha" ausammas taastada, kuid enamusel pealinlastel oli monumendi õhkulaskmine teada. Tüdrukute algatus ei jäänud järelkajata ja sarnased sambad lasti õhku ka Rakveres ja Tartus."
Radhakant Bajpai

Radhakant Bajpai on indialane, kellel on väga pikad kõrvakarvad.
2003. aastal olid tema kõrvakarvad kuni 13,2 cm pikkused ja Guinnessi rekordite raamat tunnistas ta kõige pikemate kõrvakarvadega inimeseks.
2009. aastal, kui ta oli 58-aastane, olid tema kõrvakarvad kuni 25 cm pikkused.
Ta elab Uttar Pradeshi osariigis Kanpuri linnas.

Tsitaat

"Jumal on minu vastu lahke olnud."
James Mark Baldwin

James Mark Baldwin (12. jaanuar 1861 Columbia, Lõuna-Carolina – 8. november 1934 Pariis) oli USA psühholoog.
Aastal 1898 rajas ta Princetonis esimese psühholoogialaboratooriumi ingliskeelsetes maades.
Ta on tuntud muu hulgas evolutsiooniteoreetikuna ja Baldwini efekti idee autorina.

Tunnustused

James Mark Baldwin valiti 1897. aastal Ameerika Filosoofiaseltsi liikmeks.
Static-X

"Cannibal" (2007–2008)

"Cannibal" ilmus 3. aprillil 2007. Lugu "No Submission" oli enne plaadi ilmumist kuulda filmi "Saag III" soundtrack'il. Täislugu oli saadaval ka nende Static-X-i MySpace'i lehel. "Cannibal" ilmus samuti digitaalselt iTunesis. "Destroyer" oli selle albumi raadiosingel. Video sellele singlile anti välja samal ajal kui album. Video on saadaval ka veebilehel headbangersball.com. 20. märtsil ilmus eksklusiivne "Destroyeri" EP. 
10. mail 2007 teatas bänd, et nad esinevad ka Ozzfestil. Novembris 2007 liitus Tony Campos instrumentaalbändiga Ministry ajutise turneebassistina.

2008–...

Bänd alustas detsembris pärast turneed "Operation Annihilation" Austraalias tööd oma 6. stuudioalbumiga. Wayne Static ütles et, nende album peaks välja tulema 2008. aasta lõpuks ja ta lubas, et see plaat tuleb rohkem nagu WDT album ja lubas ka, et see album säilitab ka oma heavy-stiili, mis oli "Cannibali" plaadil. Static andis teada ka mõnede lugude nimed nagu "Lunatic", "Z28", "Terminal" ja "Tera-fied". Bänd mainis, neil on kavas välja anda ka kontsert-DVD, kus võivad olla kõik nende muusikavideod.
Static-X väljastas 14. oktoobril kontsert-CD/DVD "Cannibal Killers Live".
Uus lugu "Lunatic" ilmus filmi "Punisher: War Zone" soundtrack'il.
2009. aastal peatas bänd ajutiselt tegevuse, et ja keskenduda rohkem teistele projektidele.
Otto Rehhagel

Otto Rehhagel (sündinud 9. augustil 1938 Essenis) on Saksamaa jalgpallitreener ja endine jalgpallur. Aastatel 2001–2010 oli ta Kreeka jalgpallikoondise peatreener.

Mängijakarjäär

Alustas ta kohalikus klubis TuS Helene Altenessen 1952. aastal, seejärel 1960–1963 Rot-Weiss Essenis. Bundesliga loomisel siirdus ta Berliini Herthasse, kus mängis 1963–1965. Seejärel kuni 1972. aastani oli ta Kaiserslauternis. Mängis kaitsepositsioonil. Bundesligas mängis ta 201 mängu, milles lõi kokku 22 väravat.
Arlberg

Geograafia

Arlberg ühendab Klostertali orgu läänes Stanzertali oruga idas. Koos Flexeni kuruga moodustab Arlberg piiri mäestike vahel: Verwall lõunas, Lechquelleni mäed loodes ning Lechtali Alpid põhjas ja kirdes. Valluga, kõrgeim mägi Arlbergis, ja Trittkopf Lechtali Alpide edelaosas domineerivad mäekuru üle. Nelja Arlbergi valla piirid kohtuvad samuti siin. Vorarlbergis Lech ja Klösterle, Tiroolis Kaisers ja Sankt Anton am Arlberg.
Euroopa veelahe Alpides Reini ja Doonau vahel jookseb lõunasuunas Albonagratist Passhöhesse üle Valluga ja Trittkopfi Flexeni kurusse ja edasi Lechquelleni mägede Flexenspitzi lõunaosast Klostertali läänesuunas.

Kuruteed ja Arlbergi tunnel

Vana kurutee oli teada 14. sajandist kitsa muularajana, kui piirkonna inimesed hakkasid soolaga kauplema. Kuid kuna Arlberg oli väga kehvalt arenenud, hoidusid inimesed sajandeid sellest teest ja läksid kauplemiseks ringiga üle Ferni kuru või Immenstadti. Kuid tekstiilitööstuse ja postiteenuse areng viis 1824. aastal teede sillutamiseni.
Kuid mootorliikluse kasvuga 20. sajandil jäi sellest väheks. Otsustati, et Langeni ja St. Antoni vahele ehitatakse 14 km pikk Arlbergi maanteetunnel. 5. juulil 1974 algasid tööd ja läbikäik avati liikluseks 1. detsembril 1978. Tunnel oli tasuline; kuid vana tee üle kuru oli tasuta. Tunneli eripäraks on see, et tegelikult koosneb see kahest tunnelist. Tirooli poolel ehitati see üle "Rosanna kurgu" enne, kui tegelik massiiv Vorarlbergi suunal üle tunneli kerkib.

Turism

Turism on Arlbergi küladele ja elanikele peamine sissetulekuallikas ja mängib piirkonnas elulist rolli.
Tänapäeval on Arlberg bränd talispordi piirkondadele Arlbergi kuru ümbruses, eriti suusapiirkonnad Lech, Zürs, Stuben, Klösterle ja St. Christoph, St. Anton am Arlberg.
Piirkond on tuntud oma pika talispordi traditsiooni poolest. Juba 1901. aastal avati Arlbergi suusaklubi ja kaks aastat hiljem peeti esimene klubi võistlus. 1904. aastal toimus esimene üldine Arlbergi võistlus, 1928. aastal esimene kuulsatest Arlbergi Kandahari võistlustest. 1921. aastal oli Hannes Schneideri juhitud Arlbergi suusakool esimene suusakool piirkonnas.
1937. aastal ehitati St. Antonis ja Zürsis esimesed tõstukid. See oli esimene Konrad Doppelmayri ja Sepp Bildsteini ehitatud suusatõstuk. 2001. aasta suusatamise maailmakarikaetapiga St. Antonis tuli mäesuusatamine tagasi Arlbergi ja seega oma juurte juurde.
Täna moodustavad külgnevad suusakuurordid kolmel mäel Lechi ja Zürsi ümbruses (Valge sõõr), Arena on Gampen, Kapall, Galzig ja Valluga üle St. Antoni ja St. Christophi, suusakeskuse 87 tõstukiga, 305 km hoolitsetud nõlvadega ja 200 km sügava lume nõlvadega. Tänu paljudele talispordi entusiastidele on turism Arlbergis suure tähtasusega. 1. novembrist 2001 kuni 31. oktoobrini 2002 loendati rohkem kui 1 miljon ööbimist.
Läti Rahvusteater

Läti Rahvusteater (läti keeles Latvijas Nacionālais teātris) on teater, mis asub Lätis Riias Kronvaldsi puiestee (läti keeles Kronvalda bulvāris) 2. Teater asutati 1919. aastal.
Praegu on teatris kolm saali: suur saal (776 kohta), näitlejate saal (80 kohta) ja uus saal (80–100 kohta).
2013. aastal töötas teatris 47 koosseisulist ja 24 mittekoosseisulist näitlejat.

Teatrihoone

Teatrihoone valmis 20. sajandi alguses. Hoone projekteeris August Reinberg ning see hoone on Läti arhitektuurimälestis.
Lindiseade

Lindiseade ehk striimer (ingl streamer või tape drive) on andmete salvestamise seade, kus andmed salvestatakse magnetlindile. Tänapäeval kasutatakse linte põhiliselt andmete varundamiseks, kuna lintide eluiga on vähemalt 10 aastat. Samas nõuab seade regulaarset puhastamist ja on küllat ebamugav kasutada. 
Lindiseade võimaldab andmetele ligipääsu, kasutades järjestikpöördust, erinevalt kettaseadmetest, mis võimaldavad suvapöördust. Suvapöördus tähendab, et kettaseade võib lugemispead liigutada ükskõik millisesse ketta piirkonda väga lühikese ajaga. Lindiseade kulutab küllalt palju aega, et andmete lugemiseks vajalik koht ette kerida ja seetõttu on lindiseadmetel väga madal keskmine otsimiskiirus. Sellele vaatamata võib andmeid lindilt lugeda või sinna kirjutada väga kiiresti. Näiteks saavutavad moodsad LTO seadmed andmevahetuskiiruse 80 MB/s, mis on sama hea kui enamikul 10 000 pööret minutis töötavatel kõvaketastel.

Ehitus

Lindiseadmete mälumaht ulatub mõnest megabaidist sadade gigabaitide tihendamata andmeteni. Turundusmaterjalides eeldatakse lindiseadme, et tihendatud ja tihendamata andmete mahutavus on suhtes 1:2. See tähendab, et kui lindi mälumahuks on märgitud 80/160, siis tõeline mälumaht on 80, tihendatud andmete puhul aga 160. Sony ja IBM on kasutanud ka suuremat tihendamise koefitsienti. Tegelik mälumaht sõltub andmete tüübist.
Lindiseade võib olla arvutiga ühendatud väikearvutisüsteemi liidese (levinuim), kiudkanali (ingl Fiber Channel), SATA, USB, FireWire'i, FICON'i või mõne muu liidese abil.

Kest

Magnetlint on tavaliselt paigutatud ümbrisesse, mis võib olla valmistatud näiteks plastmassist. Sellist ümbrist nimetatakse tavaliselt kassetiks. Plastikust väliskest lihtsustab käsitlemist ja kaitseb õrna magnetlinti välistingimuste eest.
Vinni-Pajusti raamatukogu

Vinni-Pajusti raamatukogu (ametliku nimega Vinni-Pajusti Rahvaraamatukogu on raamatukogu Lääne-Virumaal Vinni vallas Vinni alevikus aadressil Sõpruse 1A.
Sigismund (Saksa-Rooma keiser)

Sigismund (ka Siegmund; 14. või 15. veebruar 1368 – 7. detsember 1437) oli viimane Luksemburgi dünastiast pärinev Saksa kuningas 1410–1437 ja Saksa-Rooma keiser 1433–1437. Ta oli ka Ungari kuningas (Zsigmond) 1387–1437, Böömi kuningas (Zikmund) 1419–1437 (tegelikult 1419–1421 ja 1436–1437), Poola troonipretendent (Zygmunt Luksemburgsky) 1382–1383 ja Brandenburgi markkrahv (1378–1397 ja 1411–1415). 
Sigismund oli Saksa-Rooma keisri Karl IV teine poeg. Tema vanem poolvend Wenzel oli 1378–1400 Saksa kuningas ning 1378–1419 Böömimaa kuningas (Venceslaus IV või Vaclav IV).

Ungari ja Horvaatia kuningas

Ungari (1342–1382) ja Poola kuningal (1370–1382) Lajos I-l olid väga head ja tihedaid suhted Saksa-Rooma keisri (1346–1378) Karl IV-ga. Ta arvestas Karl IV poja Sigismundiga kui järgmise Ungari ja Horvaatia kuningaga ning nimetas selle oma pärijaks, korraldades abielu oma tütre Mariaga (1372–1396). Sigismund elas Lajosi Ungari õukonnas ning õppis varsti ära keele ja Ungari elustiili, kuid kuninganna Elizabethile, Maria ja Jadwiga emale, ei meeldinud eriti noore printsi kohalolek. Pärast Lajosi surma tegi leskkuninganna oma parima, et Sigismundi ei kroonitaks Ungari kuningaks. See tekitas kaootilise perioodi, kus Jadwiga sai Poola kuningannaks ja väike Maria Ungari kuningannaks, kuid tema ema ja aadel otsustasid tema eest. Sigismund abiellus Mariaga aastal 1385, kuid varsti saadeti ta minema.
Ungari kõrgaadel kutsus Napoli kuninga Carlo III, kes oli ainus Lajos I elusolev meessoost sugulane, ja kroonis ta aastal 1385 kui Károly II. Kuid leskkuninganna ja tema nõunikud korraldasid jälle vandenõu ning Károly II mõrvati aastal 1386. Raevunud rahvas korraldas rahutusi ning leskkuninganna ja Maria kaotasid palju toetajaid ja lõpuks võeti nad kinni ning lukustati torni. Leskkuninganna kägistati aastal 1387 ja Sigismund krooniti Ungari kuningaks, omades aadli täielikku toetust.
Sigismundist sai tugev kuningas, kes tegi palju parandusi Ungari õigussüsteemis ning renoveeris paleesid Budas ja Visegradis, tuues materjale Austriast ja Tšehhist, soovides luua kõige luksuslikumaid ehitisi kogu Kesk-Euroopas. Tema seadustes võib näha varajase merkantilismi jälgi. Samuti tegi ta kõva tööd, et hoida aadel oma kontrolli all.
Sigismundi ja Ungari pärijanna Maria abielu (1382–1396) jäi lastetuks. 1406 abiellus Sigismund Celje krahvi tütre Barbaraga (u 1390–1451). Nende ainus laps oli tütar Elisabeth (1409–1442), kes abiellus Albrecht von Habsburgiga, kellest sai Sigismundi pärija nii Böömimaa, Ungari kui ka Saksa-Rooma riigi troonil.
Joaquim Chissano

Joaquim Chissano (sündinud 22. oktoobril 1939) on Mosambiigi poliitik, Mosambiigi president 1986–2005. Ta on FRELIMO asutajaliige.
2003–2004 oli ta Aafrika Liidu esimees.
2006. aastast on ta ÜRO erisaadik Põhja-Ugandas ja Lõuna-Sudaanis.
Maagen-klassi valvelaev

Ajalugu

Maagen klassi laevad ehitati Taanis Helsingør-is 1960. a. Laevad ehitati ja võeti teenistusse samaaegselt. Kiilud panid maha 15.01.1960, vettelaskmine toimus 19.03.1960 ja teenistusse arvamine 19.05.1960. Laevade ülesandeks sai patrullteenistus Gröönimaa rannikul. 
1991. a detsembris arvati mõlemad laevad teenistusest välja. Neist üks läks esialgu erakätesse ja teine kingiti paari aasta pärast vastloodud Eesti mereväele, kust ta on praeguseks samuti teenistusest välja arvatud.

Kirjeldus

Et laevade ülesandeks oli teenistus karmides Põhjamere tingimustes, ehitati nad üsna merekindlateks. Külmade ja jäiste olude jaoks oli laevadel jäätugevdusega kere, võimaldades ühtlasi murda kuni poole meetri paksust jääd. Lisaks mootorile oli huvitaval kombel võimalik liikuda ka purjejõul. Vöörimastil oli mastikorv. 
Relvastuseks paigaldati algul laevadele vööribakile 40mm Boforsi automaatkahurid, mis osutusid liiga raskeks ja vahetati mõne aasta pärast 2 20mm Orelikoni automaatkahuri vastu tekiehitise külgedel. Eestile kingitud laeval relvastust ei olnud ja kohapeal paigaldati 2-25mm automaatkahur 2M3, mis hiljem siiki demonteeriti.
Meeli Sööt

Meeli Sööt (aastani 1961 Meeli Alev; sündinud 13. septembril 1937 Tallinnas) on eesti näitleja.
Ta lõpetas aastal 1956 Tallinna 7. Keskkooli. Aastatel 1956–1957 õppis ta Tallinna Pedagoogilises Instituudis, ta lõpetas aastal 1961 Tallinna Riikliku Konservatooriumi lavakunstikateedri.
Ta töötas aastatel 1961–2000 Eesti Draamateatris ning aastast 1990 lavapraktikaõppejõuna Eesti Muusika- ja Teatriakadeemia lavakunstikoolis, aastatel 1996–2004 dotsendina.

Isiklikku

Tema isa oli näitleja Voldemar Alev. Aastatel 1961–1978 oli ta abielus koorijuht Ants Söödiga.
Tõnu Tamm (füüsik)

Tõnu Tamm (25. märts 1946 – 4. aprill 2015) oli eesti füüsik.
Ta töötas TA füüsika instituudis. Ta kaitses kandidaadikraadi aastal 1973.

Pere

Tema isa oli Nõukogude sõjaväelane ja marksismi õppejõud, TPI prorektor ja professor Boris Tamm.
Tropaeum Alpium

Ehitus

Trofee ehitati u. 6 eKr keiser Augustuse auks, et tähistada tema otsustavat võitu 45 iidse hõimu üle, kes elasid Alpides. Alpi rahvad võideti sõjalises kampaanias Alpide allutamiseks, mille roomlased viisid läbi 16 ja 7 vahel eKr.
Monumendi ehitamiseks kasutatud kivi pärines algselt Rooma kivimurrust, mis asus umbes 500 meetrit eemal. Selle koha külastajad võivad püstitatud kivist sammaste osadel ikka veel jälgi näha.
Monument, kui arheoloogide poolt 20. sajandi alguses osaliselt taastatud, on 35 meetrit kõrge. Arhitekti andmetel ehitati 35 meetri pikkune alus, 12 meetrit kõrge esimene platform ja 49 meetrit kõrge 24 sambast rotund koos trooniva Augustuse kujuga.

Hilisem elu

Alguses ei teeninud monument sõjalisi eesmärke ja kindlustused puudusid. See tähistas vaid piiri Itaalia ja Gallia Narbonensise vahel, mis hiljem viidi Vari jõele. Kuid 12. ja 15. sajandi vahel muutus Trofee kindluseks, ja kohalikud ehitasid maju selle müüride ümber. 1705. aastal, kui Savoia ja Prantsusmaa vahel puhkes Hispaania pärilussõja ajal sõda, käskis Louis XIV purustada kõik piirkonna kindlustused, selle kaasa aarvatud. Osaliselt purustatud Trofeest sai siis kivimurd ja selle kive kasutati muu hulgas lähedalasuva Püha Miikaeli kiriku ehitamiseks.

Lähedalasuvad Rooma jäänukid

Trofeed ümbritsev ala on rikas Rooma riigi jäänukite poolest, nagu kuulsad Rooma teed. Trofee paikneb keiser Augustuse järgi nime saanud Via Iulia Augustal, mis on jätkuks Via Aureliale, ühendades Ventimiglia Cimieziga (Nice'is). Erinevad fontäänid Beausoleil ja Roquebrune-Cap-Martin valdade territooriumil arvatakse samuti olevat Rooma ajast.
Geokrüoloogia

Geokrüoloogia on teadus külmunud kivimitest, nende omadustest, koostisest, kujunemisest ja nendega seotud protsessidest. Geokrüoloogia oluline uurimisobjekt on igikelts.
Geokrüoloogiat jagatakse üld- ja ehituskrüoloogiaks.
Teadusharuna eristus 1920ndail.
Jaanalind

Kirjeldus

Jaanalindude normaalne kehatemperatuur on 39–40 °C. Jaanalind on ainuke lind, kelle jalal on kaks varvast. Ta on võimeline jooksma kiirusega kuni 70 km/h ja seda kiirust hoidma ligi 30 minutit. Jaanalinnu esimene reageering ohule on põgenemine.

Kehaehitus

Täiskasvanud isaslind võib kasvada peaaegu 3 meetri kõrguseks ning kaaluda 130–150 kg.
Jaanalinnutibu kaalub koorudes umbes 1 kg ja on 20–30 cm kõrgune. Tibud kasvavad esimese kaheksa kuu jooksul ligi 25 cm kuus. Esimese eluaasta lõpuks on nende kaal umbes 45 kilogrammini.

Sulestik

Isaslinnu sulestik on must, valge saba ja valgete tiivaotstega. Emaslinnud on kasvult väiksemad ning nende sulestik on ühtlaselt hall.
Hoolimata sellest, et jaanalind on lennuvõimetu, on tal suured ja tugevad tiivad. Tiibu kasutab lind paaritumisrituaalide juures ning laialilöödud tiivad annavad märku linnu ärritusest.

Toitumine

Jaanalinnu toiduks on juurikad, lehed, putukad, sisalikud ja pisinärilised, kelle ta tervelt alla neelab.

Paaritumine

Täiskasvanud isaslind saavutab suguküpsuse 3–4-aastaselt, emaslind 6 kuud varem.
Jaanalindude paaritusaeg algab märtsis-aprillis ning kestab kuni septembrini. Paaritusaja pikkus sõltub linnu toiduvalikust, linnu tervislikust seisundist ja ilmast.
Jooksuajal kaevab isaslind maasse kraavi. See meetrise läbimõõduga kraav on pesaks kõikidele emastele, iga lind muneb sinna seitse või kaheksa hiiglasuurt muna. Isaslind ja karja valitsev emaslind jaotavad omavahel 42 päeva pikkuse haudeperioodi mured. Pärast koorumist kasvatatakse poegi ühiselt.

Haudumine

Emaslind muneb üle päeva ja aasta jooksul võib lind muneda 40–80 muna. Munade pikkus on keskmiselt 17–18 cm, laius 14 cm ja kaal 1,4–2 kg.
Oma looduslikus elukeskkonnas haub üks emaslind kuue isendi munadest tibud välja, farmides hautakse tibud välja inkubaatoris. Inkubeerimise aeg on 42 päeva. Vastsündinud tibu ei oska ei süüa ega juua. Talle tuleb seda kõike õpetada, õnneks on linnul sündides kaasa antud 10 päeva toiduvaru. Tibude tervena püsimiseks peab nende organismi andma loomuliku mikrofloora. Selleks tuleb neile anda täiskasvanud linnu sõnnikut.
Cybernetica AS

Cybernetica AS on Eesti teadus- ja arendusettevõte, riist- ja tarkvarasüsteemide arendaja ning tootja, süsteemide integraator, infosüsteemide auditeerija ja infoturbealane kompetentsikeskus.
Cybernetica asutati 12. mail 1997. See loodi, kui 1960. aastal asutatud Eesti Teaduste Akadeemia Küberneetika Instituut jagati kaheks – alusuuringutega tegelevast osast sai Tallinna Tehnikaülikooli Küberneetika Instituut ning rakendusuuringud ja arendustegevus koondati Cybernetica AS-i alla. 2005. aastal võõrandati ettevõtte aktsiad Cybernetica võtmeisikutele.
Cybernetica on loonud digitaalallkirja tehnoloogia, X-tee, i-hääletamise, e-tolli. Lisaks e-riigile on loonud meresüsteemid ja seadmed mereraadioside, -seire ja navigatsiooni tarbeks.
Näiteks sai valmis 2017. aastal Maksu- ja Tolliameti jaoks Eesti Tollitariifistiku (ETT) infosüsteem, mille uuendus maksis 1,9 miljonit eurot.  
Cybernetica juhatuse esimees on Oliver Väärtnõu ja nõukogu esimeheks on akadeemik Ülo Jaaksoo. Sealjuures oli Jaaksoo aastatel 1997–2013 ettevõtte juhatuse esimees ja 1989–1997 Eesti Teaduste Akadeemia küberneetika instituudi direktor.